Peter Skaarup (DF), 2001-01-16:
Det er jo ikke altid, tegnsprog lykkes lige godt.
Som ordfører for Dansk Folkeparti vil jeg sige, at generelt set har det været en meget nyttig debat at følge.
Jeg må dog indrømme, at jeg har været lidt skuffet over, hvor lidt regeringen har villet gå ind i den her mod slutningen, og også over den måde, regeringen har svaret på.
Det må så være, hvad det er, men jeg synes, vi har haft en nyttig debat ordførerne imellem, for den har vist, at der er en række partier, som er enige om, at den bevidstløse centralisering, vi har set, og den serviceforringelse, vi også har været udsat for, må man sørge for at bringe til ophør.
Der er flere ordførere, der har markeret, at de og deres partier har en vilje til at skabe tilvækst og udvikling i hele Danmark på et helt Danmarks præmisser.
Der skal være en ordentlig grundservice i hele landet, så man kan tage initiativer, der gør, at hele landet får gavn af det, og man skal skabe arbejdspladser over hele landet.
Det er afgørende for Dansk Folkeparti.
Det er også vigtigt, at man laver gode bosætningsmuligheder også uden for København og de større byer, og der tror vi på, at man må tage initiativet fra statens side og eksempelvis flytte nogle af de statslige styrelser ud lokalt.
Nogle af de forslag, man kunne pege på, var jo f.eks. Søfartsstyrelsen.
Der ved vi, at der mange steder rundtomkring i landet nu er lavet maritime centre, og det ville være fint at bakke de maritime centre op ved at lægge f.eks. Søfartsstyrelsen ud lokalt, sådan at det ikke skal foregå fra København.
Vi kunne også godt forestille os, at f.eks. hovedkontoret for levnedsmiddelkontrollen med fordel kunne ligge i et af yderområderne; det kunne f.eks. være Nykøbing Falster.
Og med den teknologi, vi kender nu til dags,
Man kan sagtens via edb og ISDN og andre gode teknologiske vidundermidler have den kontakt, man nu skal have, med personer og styrelser og andre folk.
Vi vil benytte enhver lejlighed, om det så er i dag, eller det er i forbindelse med den debat, som vi er enige om igen skal afholdes om 1 eller 2 måneder her i Folketinget, til at fremkomme med de synspunkter, vi nu har, og som vi også har fremført i dag.
Vi mener, at man bør lave et effektivt stop for centralisering og nedlæggelse af lokale statslige institutioner og styrelser.
Det er vigtigt, at vi sørger for decentralisering og udflytning til yderområderne, så vi kan give nogle signaler, der ikke er til at misforstå, om, at Danmark er et helt land.
Vi mener også, at de problemer, der er med lægemangel og sygeplejerskemangel ude i yderområderne, bør håndteres i undervisningsinstitutioner og på uddannelsespladser.
Hvorfor ikke lægge dem ude lokalt?
Hvorfor ikke uddanne nogle social- og sundhedsassistenter ude i de små lokalsamfund og bakke lokalsamfundene op på den måde?
Eller f.eks. på IT-området må der tages nogle initiativer, så man sikrer, at ASDL-forbindelserne er tilgængelige for hele landet.
Jeg ved f.eks., at man på Samsø, som vi tidligere har talt om under debatten, er meget ked af, at man ikke dér får den adgang, som man får i andre dele af landet.
Vi mener også, der skal skabes nogle trafikforbindelser, der er gode, og vi har forstået på indenrigsministeren, at man f.eks. i forbindelse med Samsø vil prøve at se på, om der er de tilstrækkelige virkemidler dér.
Er de i orden, så er det jo fint, men er de ikke i orden, som det hævdes af erhvervsliv og personer på Samsø, så har vi et problem.
Og der bør man sikre, at det kommer helt på plads til alles tilfredshed ude lokalt.
Vi er lidt nervøse for, at man hver gang, vi diskuterer de her ting, henviser til sparehensyn. For det kan godt være, at man f.eks. i Forsvarsministeriet kan konstatere en lille bitte besparelse ved at nedlægge en kaserne.
Men hvis man ser på totalvurderingen af de fordele, der er forbundet med at udvikle yderområderne, så kan man altså finde nogle fordele, der langt opvejer ulemperne, sådan at man i et samlet perspektiv kan spare nogle penge.
Vi tror på, at det er løsningen fremover.
Vi mener som sagt, at regeringen bør lægge sig det her på sinde, og det er da muligt, at der ikke kan blive et flertal for den vedtagelse, vi har fremsat i dag - det ser ud til, at en række partier vil stemme gult.
Men vi håber, at det ved et fast pres på regeringen på et tidspunkt lykkes at få den til at indse, at det er den anden vej, man skal gå, end den, man følger i øjeblikket.
Det er jo f.eks. lykkedes, som det også er fremgået under debatten, at bevare en redningshelikopter i det syd- og sønderjyske område ved hjælp af en række partiers medvirken.
Det er lykkedes at bevare en ekstra redningsstation.
Det er lykkedes at påvirke beslutningstagerne meget afgørende, og det er vigtigt, at vi fastholder den linje.
Det virker, som om man ikke har gode hensigter på vej, altså at man ønsker at fastholde en centralisering, der
ikke vil være til gavn for borgerne.